ประกาศกระทรวงพาณิชย์ เรื่อง การตอบโต้การทุ่มตลาดและการอุดหนุน (ฉบับที่ 4) พ.ศ. 2543
ประกาศกระทรวงพาณิชย์
ประกาศกระทรวงพาณิชย์
เรื่อง
การตอบโต้การทุ่มตลาดและการอุดหนุน
(ฉบับที่ ๔)
พ.ศ. ๒๕๔๓[๑]
 

อาศัยอำนาจตามความในมาตรา ๕ วรรคสอง และมาตรา ๙
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ รัฐมนตรีว่าการกระทรวงพาณิชย์ออกประกาศกำหนดหลักเกณฑ์ และวิธีการยื่นคำขอข้อเท็จจริงที่ใช้ในการกำหนดมาตรการชั่วคราว
การกำหนดอากร หรือทบทวนอากรตอบโต้การทุ่มตลาดหรือการอุดหนุนไว้ ดังต่อไปนี้

ข้อ ๑
ประกาศฉบับนี้ให้เรียกว่า ประกาศกระทรวงพาณิชย์เรื่องการตอบโต้การทุ่มตลาดและการอุดหนุน
(ฉบับที่ ๔) พ.ศ. ๒๕๔๓

ข้อ ๒
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
เมื่อได้มีประกาศกำหนดมาตรการชั่วคราว
การกำหนดอากรหรือการทบทวนอากรตอบโต้การทุ่มตลาดหรือการอุดหนุน
ถ้าผู้ยื่นคำขอให้ไต่สวนการทุ่มตลาดหรือการอุดหนุนผู้นำเข้า หรือผู้ส่งออกสินค้าทุ่มตลาดหรือสินค้าที่ได้รับการอุดหนุนจากต่างประเทศประสงค์ที่จะทราบรายละเอียดที่เกี่ยวกับข้อเท็จจริงที่ใช้เป็นฐานในการกำหนดมาตรการชั่วคราวการกำหนดอากร
หรือการทบทวนอากรตอบโต้การทุ่มตลาดหรือการอุดหนุน
ก็ให้ยื่นคำขอต่อกรมการค้าต่างประเทศภายในหนึ่งเดือนนับแต่วันที่มีการประกาศดังกล่าว
พร้อมหลักฐานประกอบคำขอ ดังต่อไปนี้
(๑) ในกรณีที่ผู้ยื่นคำขอเป็นนิติบุคคลภายในประเทศ
ให้แนบสำเนาหนังสือรับรองของนายทะเบียนหุ้นส่วนบริษัท
ซึ่งรับรองไว้ก่อนหน้าวันยื่นคำขอไม่เกินหนึ่งเดือน ทั้งนี้ ต้องรับรองความถูกต้องของสำเนาโดยผู้มีอำนาจทำการแทนนิติบุคคลตามที่ได้จดทะเบียนการเป็นนิติบุคคลไว้
แล้วแต่กรณี
พร้อมทั้งสำเนาบัตรประจำตัวของผู้มีอำนาจกระทำการแทนนิติบุคคลที่ลงชื่อในคำขอ
(๒) ในกรณีที่ผู้ยื่นคำขอเป็นนิติบุคคลในต่างประเทศ
ให้แนบหลักฐานรับรองการเป็นนิติบุคคลซึ่งรับรองความถูกต้องโดยโนตารีพับบลิค
หรือสถานกงสุลไทยหรือสถานเอกอัครราชทูตไทย
หรือสำนักงานพาณิชย์ในต่างประเทศประจำประเทศนั้นๆ
พร้อมทั้งสำเนาบัตรประจำตัวของผู้มีอำนาจกระทำการแทนที่ลงชื่อในคำขอ
(๓) ในกรณีที่ได้มีการมอบอำนาจให้ดำเนินการตาม (๑) หรือ (๒)
ก็ให้แนบหนังสือมอบอำนาจ
สำเนาบัตรประจำตัวของผู้มอบอำนาจและสำเนาบัตรประจำตัวของผู้รับมอบอำนาจ

ข้อ ๔
ภายใต้บังคับของมาตรา ๒๖
ให้กรมการค้าต่างประเทศแจ้งรายละเอียดแก่ผู้ยื่นคำขอตามรายละเอียดในข้อ ๓
ภายในเวลาอันควร

ข้อ ๕
ให้บุคคลตามข้อ ๓ ที่ประสงค์จะแสดงความคิดเห็นต่อการประกาศกำหนดมาตรการชั่วคราวยื่นแสดงความคิดเห็นต่อกรมการค้าต่างประเทศภายในสี่สิบห้าวันนับแต่วันที่มีประกาศกำหนดมาตรการชั่วคราว
และถ้าจะให้กรมการค้าต่างประเทศจัดให้พบกับคู่กรณีอีกฝ่ายหนึ่งเพื่อแสดงความคิดเห็น
ก็ให้แสดงความประสงค์พร้อมกันด้วย


ประการ ณ วันที่ ๓๐ มิถุนายน พ.ศ. ๒๕๔๓
ศุภชัย พานิชภักดิ์
รัฐมนตรีว่าการกระทรวงพาณิชย์


















วิภา/ผู้จัดทำ
๖ กันยายน ๒๕๕๔





















































[๑] ราชกิจจานุเบกษา
เล่ม ๑๑๗/ตอนพิเศษ ๗๙ ง/หน้า ๓/๑๐ สิงหาคม ๒๕๔๓